Némethy Kálmán iskolaigazgató beszéde a Budapesti Ward Mária Általános Iskola és Gimnázium megújult főbejáratának átadó ünnepségén.

2013. szeptember 11.

9000 ráfordított munkaóra, 38 szakmai egyeztetés, 3 tervpályázat, 100 m3 beton és 80 millió forint.

Tisztelt Vendégeink, kedves Congregatio Jesu nővérek, tisztelt kollégák és szülők, kedves diákok!

Ez a néhány adat az elmúlt nyár iskolai építkezése számokban.

Az elmúlt nyáron ugyanis egy építkezés indult el iskolánkban, melynek ma már látható jelei vannak. Az új bejárat és lépcsőház, a sport udvar és a konyha felújítása, a kilencedikesek új egyenruhája mind ide tartoznak.

De ezek mellett, bízom benne, elindult egy kevésbé látható, de annál fontosabb építkezés: egy szakmailag magas szintű, de továbbra is összetartó közösségként működő iskola, ahová mind a diákok, mind a pedagógusok szívesen járnak be nap, mint nap.

Messziről kellett indulnunk. Az épület melyben az új iskola ’97-ben megkezdte a működését katasztrofális állapotban volt. Évtizedeken keresztül, a gondos gazda hiánya, az állagmegóvás és felújítások sorozatos elmaradása a múlt rendszerben már az épület belső szerkezetéig hatoló problémákat okoztak. Ahhoz, hogy a számunkra nagyon fontos és a Belvárosban is nagy hagyományokkal bíró oktatási küldetésünket teljesíteni tudjuk, lépnünk kellett. A gyerekek és a tanárok biztonsága, élhető környezete, mindennél előbbre való számunkra, ez teremti meg a mindennapi munka feltételeit.

2007-ben az önkormányzattal 10 évre kötött közoktatási megállapodás keretében, évi 20 millió forintot ítéltek meg az épület megmentésére. Ez a hosszú távú megállapodás megteremtette a lehetőségét, hogy pályázatokon önerő vállalása mellett indulhassunk. Ennek segítségével sikerült nyernünk a KEOP pályázaton, így 155 millió forintot költhettünk el az épület teljes energetikai felújítására. Korszerűsítettük a világítás- és fűtésrendszert, elvégeztük a padlásszigetelést, és a nyílászárók cseréjét. Ekkor sikerült új tanári termet és titkársági szobát kialakítanunk, és felújítottuk a második és harmadik emeleti folyósokat. Tavaly valósult meg az alagsori öltözők korszerű kialakítása utólagos falszigeteléssel és szellőzéssel, a technika terem modernizálása és a mellékhelységek felújítása.

2011-ben az önkormányzat forráshiánya miatt felülvizsgálta az addigi megállapodást és attól kezdve, az addigi összeg felét, évi 10 millió forintot tudott utalni az épület felújítására.

Az elmúlt évek támogatása és a 2013-ban várható 10 millió forint teremtette, és teremti meg a most záruló felújítási szakasz pénzügyi fedezetét.

Amikor a felújítás lezárul, a diákok újra használhatják az egész épületet, és a főbejáraton keresztül érkezhettek reggelente az iskolába. Egy olyan iskolába, ahova nem csak tanulni járnak a diákok, hanem ennél sokkal többet kapnak.

Engedjenek meg egy rövid történetet:

Az évnyitó előtt, vasárnap délután ötkor csöng a mobilom, és ez egyik diákönkormányzatos tanulónk kérdezi: meddig van nyitva az iskola, mert ő még vasárnap este behozná az első heti filmklub plakátját, hogy mire hétfőn reggel a diáktársai megérkeznek, már kint legyenek a folyósón.

Bízom benne, hogy a jövőben egyre több ilyen hívást fogok kapni. Ami azt jelenti, hogy sok a fentihez hasonló, a közösségéért áldozatra is képes diákot tudunk kinevelni iskolánk megújult falai között.

Felkérem Kaszap Viktória CJ nővért, mondja el köszöntő beszédét.